Doložka finančných, ekonomických, environmentálnych vplyvov 
a vplyvov na zamestnanosť a podnikateľské prostredie

1.	Odhad dopadov na verejné financie
Predkladaný materiál bude mať dopad na výdavkovú časť štátneho rozpočtu. Zdroje nevyhnutné na zriadenie a činnosť rozpočtovej organizácie budú zabezpečené zo štátneho rozpočtu. Novozaložená rozpočtová organizácia bude zabezpečovať hlavne prípravu,  výstavbu a modernizáciu súčastí vodných ciest a ďalších stavieb potrebných na prevádzku vodných ciest a na ich správu a údržbu a taktiež  nadobúdanie ďalšieho majetku nutného na správu a údržbu vodných ciest. Zaistí efektívne a z dopravného hľadiska zodpovedajúce vybudovanie potrebných zariadení pre plavbu a  ich následné odovzdanie zákonom určeným správcom a prevádzkovateľom. Pri dohľade na priebeh vykonávania projektov bude zodpovedať za zásady obstarávania a čerpania prostriedkov zo štátneho rozpočtu a z fondov EÚ od roku 2012.

Návrh rozpočtu organizácie na roky 2011 – 2013
Výdavky na mzdy, platy a OOV (620) a poistné do poistných fondov (630) boli kvantifikované na základe výšky priemernej mzdy v hospodárstve SR za rok 2008 a predpokladaného rastu (3 %) do roku 2011. Po zriadení organizácie RVC SR bude nutné zabezpečiť personálne obsadenie odborníkmi na danú problematiku s vysokoškolským vzdelaním a príslušnou praxou (okrem sekretariátu - 1 zamestnanec). Predpokladaná čiastka takto určených výdavkov sa nám javí ako dostatočná na základnú predstavu o ich potrebe v tejto etape plánovania zriadenia RVC SR. Platí to aj pre výdavky na zriadenie organizácie RVC SR. Podrobný a presný návrh rozpočtu organizácie RVC SR aj so zdôvodnením bude predložený MF SR v súlade s § 21 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a pri zriaďovaní organizácie RVC SR.

					   Eur

ROK
	2011	2012	2013	
Bežné výdavky (600)	199 120	202 600	210 227	
v tom:   mzdy, platy a OOV (610) pre 10 zamestnancov                               	110 600	115 020	119 620	
Poistné do poistných fondov (620)                                 	38 630	40 200	41 807	
Tovary a služby (630)	99 500	47 380	48 800	
Kapitálové výdavky (700) 
(pozri prílohu č. 3)		  	3 350 000	5 000 000	5 000 000	
Výdavky  spolu      	3 598 730	5 202 600	5 210 227	

Mzdy, platy a OOV (610) pre 10 zamestnancov
Útvar riaditeľa 
riaditeľ pl.tr. 10 (784 Eur + 392 Eur ako 50% prípl. za riadenie) x 13 x 1,03 x 1,03 x 1,03 
= 16 706 Eur/rok
pracovník sekretariátu pl.tr. 5 (468 Eur + 94 Eur ako 20% osobný príplatok) x 13 x 1,03 x 1,03 x 1,03							            =   7 983 Eur/rok

odbor prevádzky (2), odbor rozvoja (3), odbor investícií (3)
pl. tr. 9 (687 Eur + 69 Eur ako 10 % osobný príplatok) x 13 x 1,03 x 1,03 x 1,03
= 10 739 Eur/rok
									––––––––––––––––––––––
Spolu:  16 706 Eur + 7 983 Eur + ( 8 x 10 739 Eur) 		          = 110 601 Eur/rok

Výdavky na zriadenie RVC SR v roku 2011
Kancelársky nábytok a vybavenie					23 500 Eur
Kancelárska technika							10 000 Eur
Služobný automobil							20 000 Eur
Spolu									53 500 Eur

Výdavky na prevádzku v roku 2011
nájomné									20 000 Eur
telefón + internet					  	  		  5 000 Eur
upratovanie						  		  2 700 Eur
PHM							 		  3 500 Eur
Cestovné náhrady					  		  3 500 Eur
sociálne výdavky					  	  		  4 000 Eur
právne a konzultantské služby			  	  		  5 000 Eur
rezerva							  		  2 300 Eur
Spolu									46 000 Eur
										–––––––––––––––––––––
Spolu									99 500 Eur

Pri určovaní objemu výdavkov na mzdy a poistné pre roky 2012 a 2013 sa vychádza zo 4 %-nej ročnej valorizácie. Pri určovaní objemu výdavkov na prevádzku pre roky 2012 a 2013 sa vychádza z predpokladanej 3 %-nej ročnej miery inflácie.

2.	Odhad dopadov na obyvateľov, hospodárenie podnikateľskej sféry a iných právnických osôb 
Predkladaný materiál nebude mať dopad na obyvateľov, hospodárenie podnikateľskej sféry a iných právnických osôb.

3.	Odhad dopadov na životné prostredie
Výstavba a modernizácia vodných ciest, ktorú bude zabezpečovať novo vytvorená organizácia, bude rešpektovať aktuálne trendy v minimalizovaní negatívneho vplyvu týchto stavieb na životné prostredie. Aplikovanie najmodernejších bezpečnostných prvkov na vodných cestách zníži pravdepodobnosť vzniku havárií lodí s vážnymi ekologickými dopadmi. 

4.	Odhad dopadov na zamestnanosť
Založenie rozpočtovej organizácie bude mať dopad na zamestnanosť. Predpokladá sa, že rozpočtová organizácia bude mať 10 zamestnancov, t. j. pri zriadení rozpočtovej organizácie bude rezort dopravy žiadať o navýšenie limitu o ďalších 10 zamestnancov.

5.	Odhad dopadov na podnikateľské prostredie
Založenie rozpočtovej organizácie bude mať pozitívny dopad na podnikateľské prostredie. Organizácia bude realizovať veľké projekty, zamerané na výstavbu a modernizáciu vodných ciest, ktoré prinesú nové príležitosti na uplatnenie firiem zameraných na činnosti v tejto oblasti.